Il-konsumaturi dalwaqt ser ikunu infurmati aħjar meta jagħżlu tajers ġodda għall-karozzi tagħhom. Illum il-Kunsill adotta regolament dwar regoli ġodda dwar it-tikketti tat-tajers fir-rigward ta' parametri bħall-effiċjenza fl-użu tal-fjuwil, il-qabda fuq l-imxarrab u l-istorbju. L-għan tar-regolament huwa li t-tikketti jsiru aktar viżibbli u li l- konsumaturi jingħataw aktar informazzjoni biex ikunu jistgħu jagħżlu tajers aktar sikuri, aktar effiċjenti fl-użu tal-fjuwil u li jagħmlu inqas storbju. Ir-regolament għad irid jiġi adottat formalment mill-Parlament Ewropew. It-tikketti l-ġodda huma benefiċċju tanġibbli għall-konsumaturi madwar l-Ewropa kollha u ser jipprovdu aktar informazzjoni dwar l-effiċjenza fl-użu tal-fjuwil, is-sikurezza u l-istorbju estern. Dawn ir-regoli ser ikollhom ukoll impatt fuq it-tnaqqis tal-emissjonijiet tal-gassijiet b'effett ta' serra. Tomislav Ćorić, Ministru għall-Ambjent u l-Enerġija tal-Kroazja u President tal-Kunsill Ir-regolament jintroduċi għadd ta' bidliet importanti għar-regoli preċedenti. It-tikketti ser isiru aktar viżibbli u aktar ċari għall-konsumaturi bis-saħħa ta' obbligi ġodda dwar kif għandhom jintwerew u għat-tħassir tal-klassijiet ta' prestazzjoni mhux użati fl-iskala. Ser jiżdiedu ikoni għall-qabda fuq il-borra u s-silġ , u ser jiġi aġġornat id-disinn tat-tikketta. Bħal kwalunkwe kategorija oħra ta' tajers, tajers ittredjati mill-ġdid huma koperti wkoll mir-regolament. Ser japplikaw rekwiżiti tat-tajers ittredjati mill-ġdid ladarba jkun disponibbli metodu tal-ittestjar xieraq biex titkejjel il-prestazzjoni ta' tali tajers. Ir-regolament jinkludi wkoll dispożizzjonijiet għaż-żieda ta' parametri dwar il-kilometraġġ u l-brix ladarba jkunu disponibbli metodi tal-ittestjar xierqa. Dan huwa mistenni li jgħin fit-tnaqqis tal-ammont ta' mikroplastik li jispiċċa fl-ambjent minħabba brix tat-tajers Fil-futur, it-tajers tat-trakkijiet u tal-karozzi tal-linja wkoll ser ikollhom iġorru t-tikketta. Is-sistema ta' tikketti tat-tajers għandha l-għan li tnaqqas l-emissjonijiet tal-gassijiet b'effett ta' serra u t-tniġġis akustiku fis-settur tat-trasport u li żżid is-sikurezza fit-toroq. Hija ser tippermetti li l-konsumaturi jiksbu informazzjoni aktar rilevanti u kumparabbli dwar l-effiċjenza fl-użu tal-fjuwil, is-sikurezza u l-istorbju u li jieħdu deċiżjonijiet ta' xiri kosteffettivi u b'rispett lejn l-ambjent meta jixtru tajers ġodda. It-tajers, l-aktar minħabba r-reżistenza tagħhom għad-dawrien, jirrappreżentaw bejn 20-30% tal-konsum tal-fjuwil tal-vettura. Għalhekk tnaqqis fir-reżistenza tagħhom għad-dawrien jikkontribwixxi għat-tnaqqis fl-emissjonijiet filwaqt li jiffranka wkoll l-ispejjeż għall-konsumaturi bis-saħħa ta' konsum aktar baxx tal-fjuwil. Ir-regolament rivedut ġie propost mill-Kummissjoni f'Mejju 2018. Fit-13 ta' Novembru 2019, sar ftehim proviżorju bejn il-Parlament Ewropew u l-Kunsill. Il-Passi li Jmiss Id-deċiżjoni tal-lum tfisser li l-Kunsill adotta l-pożizzjoni tiegħu fl-ewwel qari. Ir-regolament issa jeħtieġ li jiġi adottat mill-Parlament Ewropew fit-tieni qari qabel ma jiġi ppubblikat fil-Ġurnal Uffiċjali. It-test sħiħ tar-regolament Dikjarazzjoni tar-raġunijiet tal-Kunsill Tikketti tat-tajers: il-Kunsill japprova ftehim biex it-tikketti jkunu aktar viżibbli (Stqarrija għall-istampa, 22/11/2019) Paġna tal-Kummissjoni dwar it-tajers Ara l-paġna tal-laqgħa